A Bizottság határozata

(2000. május 3.)

az integrált számítógépes állat-egészségügyi rendszer számára új gazdaszerver kijelölésének eljárásáról

(az értesítés a C(2000) 818. számú dokumentummal történt)

(EGT vonatkozású szöveg)

(2000/351/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 92/118/EGK irányelvvel [1] módosított, az egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre [2] és különösen annak 20. cikke (3) bekezdésére,

tekintettel a legutóbb Ausztria, Finnország és Svédország csatlakozási okmányával módosított, az állat-egészségügyi behozatali eljárások számítógépesítéséről (Shift program) és a 90/675/EGK, 91/496/EGK, 91/628/EGK irányelv, illetve a 90/424/EGK határozat módosításáról, továbbá a 88/192/EGK határozat hatályon kívül helyezéséről szóló, 1992. július 13-i 92/438/EGK tanácsi határozatra [3] és különösen annak 12. cikkére,

mivel:

(1) A 92/373/EGK határozattal [4] a Bizottság kijelölte az ANIMO központját, és a legutóbb az 1999/716/EK határozattal [5] módosított 92/486/EGK bizottsági határozattal [6] összhangban az ANIMO központi szervernek legalább 2000. március 31-ig üzemelnie kell.

(2) Az ANIMO hálózat szerkezetének tanulmányok és szemináriumok keretében történő közösségi szintű áttekintését követően a különböző számítógépes alkalmazásokat egyesítő állat-egészségügyi rendszert kell bevezetni.

(3) E szakaszban szükséges meghatározni az állat-egészségügyi integrált számítógépes rendszer által megkövetelt valamennyi szolgáltatás futtatására alkalmas, új gazdaszerver kijelölésekor alkalmazandó eljárást.

(4) A központnak pontos műszaki előírásoknak kell megfelelnie.

(5) Az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

(1) A Bizottság 2000. évi kezdettel ajánlati felhívást bocsát ki egy gazdaszerverre, számításba véve az adatközlő technológiákban, valamint a tagállamok között az állat-egészségügyi integrált számítógépes rendszer keretében az információcseréhez szükséges új szolgáltatásokban bekövetkezett fejlődést.

(2) Az (1) bekezdésben említett, a végrehajtáshoz szükséges valamennyi információt (részletes műszaki leírást) tartalmazó pályázati felhívás figyelembe veszi legalább a mellékletben meghatározott műszaki előírásokat.

(3) Az (1) bekezdésben meghatározott, a gazdaszerver kijelölésének céljából tett pályázati felhívást követően a Bizottság legalább három olyan ajánlatot választ ki, amely megfelel a (2) bekezdésben említett műszaki előírásoknak.

2. cikk

Ennek a határozatnak a tagállamok a címzettjei.

Kelt Brüsszelben, 2000. május 3-án.

a Bizottság részéről

David Byrne

a Bizottság tagja

[1] HL L 62., 1993.3.15., 49. o.

[2] HL L 224., 1990.8.18., 29. o.

[3] HL L 243., 1992.8.25., 27. o.

[4] HL L 195., 1992.7.14., 31. o.

[5] HL L 289., 1999.11.11., 1. o.

[6] HL L 291., 1992.10.7., 20. o.

--------------------------------------------------

MELLÉKLET

A KÖZÖSSÉGI GAZDASZERVER MŰSZAKI ELŐÍRÁSAI

1. Általános leírás

Az üzenetek és egyéb adatok cseréjére és feldolgozására szolgáló gazdaszervernek legkésőbb 2001. április 1-jéig üzemképesnek kell lennie.

A következő egységeket kell magában foglalnia:

a) megfelelő számú és teljesítményű, nagy mennyiségű adatok feldolgozását és az állat-egészségügyi alkalmazások, adatbázisok és referenciafájlok támogatását biztosító számítógép;

b) nagyszámú felhasználó számára egyidejű hozzáférést engedélyező, a különféle hálózatok közötti multiprotokollos adatátvitel kezelést biztosító eszközök (hardver és szoftver);

c) a nemzetközi előírásoknak megfelelő elektronikus üzenetküldő szolgáltatás;

d) internetes eszközök és szolgáltatások;

e) fájlátviteli szolgáltatás;

f) egy évre elegendő adattároló kapacitás;

g) archiválási lehetőség a szerződéses időszak alatt;

h) biztonsági mentési és azonnali újraindítási lehetőség meghibásodás esetére.

A gazdaszervernek képesnek kell lennie az együttműködésre a már meglévő rendszerekkel, úgy mint a nemzeti szerverekkel vagy a nemzetközi előírásoknak megfelelő nemzeti állat-egészségügyi ügyviteli rendszerekkel.

A gazdaszervernek a hét minden napján, a nap 24 órájában elérhetőnek kell lennie.

2. Az átvitt adat formátuma és mennyisége

A már meglévő alkalmazások esetében az üzenetformátumnak a meghatározott karakterszámú ASCII-formátumnak kell lennie, de annak továbbfejleszthetőnek kell lennie más szerkezeti formátumokra is. Az átvitt üzenetek becsült száma napi 4000 körül lesz. Ennek eredményeként a gazdaszerver naponta 4000 fogadási és 8000 küldési műveletben vesz részt.

Az egyéb átvitt adat alapvetően referencia- és adatfájlokat, valamint alkalmazási szoftvereket jelent.

3. A rendszer kapacitása

A rendszernek képesnek kell lennie 2000 lehetséges felhasználó kiszolgálására. Azonban mivel a hozzáférési időtartamok változóak lehetnek, a rendszert egy időben igénybe vevő felhasználók (küldés és fogadás) becsült száma átlagosan 70, de maximum 100 lesz. E kapacitást szükség szerint növelni kell a szolgáltatás színvonalának biztosítása érdekében. A rendszernek képesnek kell lennie a várakozó sorok kezelésére.

4. Üzenetek nyomon követhetősége

A gazdaszervernek képesnek kell lennie az üzenetek visszakereshetőségének garantálására és nyomon követésére. Biztosítania kell a kommunikációs hálózatok működésének fenntartását és a kommunikáció megszakadásának helyreállítását, valamint mindenkor rendelkeznie kell az üzenetek visszakereshetőségének valamennyi elvárható elemével.

5. Rendszer- és adatbiztonság

A gazdaszervernek az adatvédelemre és az adatintegritásra vonatkozóan szigorú és egységes előírásokkal kell rendelkeznie. Az adatok nem lehetnek felhasználhatók a gazdaszerver által.

A rendszerhez való hozzáférést különféle módszereket alkalmazó biztonsági eljárások sorával kell védeni és ellen- őrizni, úgymint felhasználói azonosítók és a gazdaszerver általi üzenetküldési hitelesítés.

Biztonsági intézkedéseket és adatmentési és -helyreállítási lehetőségeket kell biztosítani és azokat a gazdaszerveren belül kell működtetni annak biztosítására, hogy hardverhiba miatt információ ne vesszen el.

A gazdaszervernek rendelkeznie kell a szükséges szakképzett személyzettel.

6. Segítségnyújtás

A segélyszolgálatnak napi 12 órán át elérhetőnek kell lennie, reggel 7 órától este 7 óráig, a központ területén bármely kommunikációs probléma kezelésére.

Minden alkalmazásnak on-line támogatással kell rendelkeznie.

7. A rendszer működtetése

A gazdaszervernek működési statisztikákat kell szolgáltatnia az adatáramlásra, a referenciafájlok terjesztésére, a kommunikációs hálózat meghibásodására és a költséggazdálkodási célokra használt valamennyi paraméterre vonatkozóan.

--------------------------------------------------